1982માં કાર્તિક મહિનામાં અચારડામાં સ્વામીશ્રીએ પારાયણ કરી હતી. દિવસે પારાયણ કરીને સાંજે કે રાત્રે સ્વામીશ્રી આજુબાજુનાં ગામડાંઓમાં વિચરણ કરવા નીકળી પડે. તા. 23-11-1982ના રોજ અચારડામાં સાંજે ઘણી પધરામણીઓ કરી. પધરામણી પછી પારાયણમાં લાભ આપીને જીપમાં બેસીને સ્વામીશ્રી ભોયકા પધાર્યા હતા. ભોયકામાં સ્થાનિક લોકોએ ટ્રેક્ટરમાં બેસાડીને સ્વામીશ્રીનું સામૈયું કર્યું. પછી ગામમાં પધરામણીનો દોર શરૂ થયો. ગામમાં વ્યસનનું જોર વધ્યું હતું. સ્વામીશ્રીને તેની જાણ થતાં ઘરોઘર વ્યસનમુક્તિની વાતો કરી. ઘણાએ વ્યસન- મુક્તિની પ્રતિજ્ઞા લીધી. પધરામણીઓ પૂરી ગામના મંગુભા મુખીના ડેલે પધાર્યા. અહીં સભા હતી. સભામાં સ્વામીશ્રીએ સૌને સત્સંગલાભ આપ્યો. ત્યારબાદ ઠાકોરજી જમાડ્યા. એટલામાં રાતના લગભગ 10-30 વાગી ગયા હતા.